*****

ΚΑΝΟΝΙΣΜΟΣ (ΕΟΚ) αριθ. 88/84 ΤΗΣ ΕΠΙΤΡΟΠΗΣ

της 12ης Ιανουαρίου 1984

για την ακύρωση εθνικού δασμού αντιντάμπινγκ στις εισαγωγές στην Ιρλανδία κιγκλιδωτών θυρών καταγωγής Ταϊβάν

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 3017/79 του Συμβουλίου της 20ής Δεκεμβρίου 1979 περί της άμυνας κατά των εισαγωγών που αποτελούν αντικείμενο ντάμπινγκ ή επιδοτήσεως εκ μέρους χωρών μη μελών της Ευρωπαϊκής Οικονομικής Κοινότητας (1), όπως τροποποιήθηκε από τον κανονισμό (ΕΟΚ) αριθ. 1580/82 (2), και ιδίως το άρθρο 14,

Μετά από διαβουλεύσεις στα πλαίσια της Συμβουλευτικής Επιτροπής, όπως προβλέπεται στον κανονισμό αυτόν,

Εκτιμώντας:

Α. Διαδικασία

(1) Στις 28 Ιουνίου 1977 η Ιρλανδία επέβαλε δασμό αντιντάμπινγκ 38 % στις εισαγωγές κιγκλιδωτών θυρών καταγωγής Ταϊβάν με το Statutory Instrument αριθ. 200 Imposition of Duties (No 14) (Anti-dumping duty on wooden louvre doors) Order 1977. Η εφαρμογή του δασμού αυτού συνεχίστηκε σύμφωνα με τις μεταβατικές διατάξεις της πράξεως προσχωρήσεως του 1972.

(2) Στις 16 Ιουνίου 1981 η Επιτροπή δημοσίευσε, στον κανονισμό (ΕΟΚ) αριθ. 1590/81 (3), τα αποτελέσματα έρευνας επανεξετάσεως που διεξήχθη και η οποία αφορούσε τον εθνικό δασμό αντιντάμπινγκ που είχε επιβάλει το Ηνωμένο Βασίλειο στις εισαγωγές κιγκλιδωτών θυρών καταγωγής Ταϊβάν και ακύρωσε τον εθνικό δασμό του Ηνωμένου Βασιλείου.

(3) Η Επιτροπή έλαβε αίτηση από την επιχείρηση ξυλείας Timber Marketing Services Ltd, που πραγματοποιεί εργασίες στην Ιρλανδία και που ζητούσε έρευνα επανεξετάσεως του εθνικού δασμού αντιντάμπινγκ που επιβλήθηκε από την Ιρλανδία στις εισαγωγές κιγκλιδωτών θυρών καταγωγής Ταϊβάν.

(4) Η Timber Marketing Services Ltd ισχυρίζεται ότι η Ιρλανδία και το Ηνωμένο Βασίλειο εξυπηρετούν τις ανάγκες τους σε κιγκλιδωτές θύρες από την Ταϊβάν, αγοράζοντας από τις ίδιες πηγές. Υπό τις συνθήκες αυτές και λαμβάνοντας υπόψη ότι έχει ακυρωθεί ο εθνικός δασμός του Ηνωμένου Βασιλείου, η Timber Marketing Services προτείνει να καταργηθεί και ο εθνικός δασμός στην Ιρλανδία.

(5) Η Επιτροπή αποφάσισε ότι υπάρχουν αρκετά αποδεικτικά στοιχεία που δικαιολογούν την επανεξέταση του δασμού αντιντάμπινγκ που επιβλήθηκε στις εισαγωγές στην Ιρλανδία ξυλίνων κιγκλιδωτών θυρών καταγωγής Ταϊβάν που υπάγονται στη διάκριση ex 44.23 Β ΙΙ του Κοινού Δασμολογίου και αντιστοιχούν στον κώδικα NIMEXE ex 44.23-51 και ανακοίνωσε την έρευνα επανεξετάσεως στην Επίσημη Εφημερίδα των Ευρωπαϊκών Κοινοτήτων (4).

(6) Η Επιτροπή ενημέρωσε επίσημα επί του θέματος τους ενδιαφερόμενους εξαγωγείς, εισαγωγείς και παραγωγούς, και έδωσε στα άμεσα ενδιαφερόμενα μέρη την ευκαιρία να γνωστοποιήσουν γραπτώς τις απόψεις τους και να ζητήσουν ακρόαση. Ορισμένοι από αυτούς γνωστοποίησαν γραπτώς τις απόψεις τους. Κανένας ενδιαφερόμενος δεν ζήτησε ακρόαση.

Β. Ντάμπινγκ

(7) Η έρευνα απέδειξε ότι οι εξαγωγές κιγλιδωτών θυρών από την Ταϊβάν στην Ιρλανδία σταμάτησαν τελείως από τότε που η Ιρλανδία επέβαλε τον δασμό αντιντάμπινγκ. Δεν ήταν, λοιπόν, δυνατόν να συγκριθούν οι τιμές κατά την εξαγωγή με την κανονική αξία για πρόσφατη αντιπροσωπευτική περίοδο.

Γ. Ζημία

(8) Ο μοναδικός παραγωγός κιγλιδωτών θυρών στην Ιρλανδία ισχυρίστηκε ότι αφού δεν υπήρξε πρόσφατος ανταγωνισμός με την Ταϊβάν, δεν είναι δυνατόν να αποδείξει ότι ζημιώθηκε από τους εξαγωγείς της. Είπε, επίσης, ότι το μεγαλύτερο μέρος της παραγωγής ξυλίνων κιγκλιδωτών θυρών μεταφέρθηκε από την Ταϊβάν σε άλλες τρίτες χώρες που αντικατέστησαν την Ταϊβάν στις εξαγωγές προς την Ιρλανδία.

Δ. Συμπέρασμα

(9) Υπό τις συνθήκες αυτές η Επιτροπή θεωρεί ότι ο εθνικός δασμός αντιντάμπινγκ στις εισαγωγές στην Ιρλανδία ξυλίνων κιγκλιδωτών θυρών, καταγωγής Ταϊβάν, δεν εξυπηρετεί πια κανένα σκοπό και, επομένως, πρέπει να καταργηθεί. Η Συμβουλευτική Επιτροπή δεν έφερε καμία αντίρρηση για την ενέργεια αυτή,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ακυρώνεται ο δασμός αντιντάμπινγκ 38 % που επιβλήθηκε σύμφωνα με τις μεταβατικές διατάξεις της πράξεως προσχωρήσεως του 1972 στις εισαγωγές στην Ιρλανδία κιγκλιδωτών θυρών καταγωγής Ταϊβάν που υπάγονται στη διάκριση ex 44.23 Β ΙΙ του Κοινού Δασμολογίου και αντιστοιχούν στον κώδικα NIMEXE ex 44.23-51.

Άρθρο 2

Ο παρών κανονισμός αρχίζει να ισχύει την επομένη από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 12 Ιανουαρίου 1984.

Για την Επιτροπή

Wilhelm HAFERKAMP

Αντιπρόεδρος

(1) ΕΕ αριθ. L 339 της 31. 12. 1979, σ. 1.

(2) ΕΕ αριθ. L 178 της 22. 6. 1982, σ. 9.

(3) ΕΕ αριθ. L 158 της 16. 6. 1981, σ. 5.

(4) ΕΕ αριθ. C 187 της 13. 7. 1983, σ. 3.